KOMISSION ASETUS (EU) 2019/799,

annettu 17 päivänä toukokuuta 2019,

Euroopan parlamentin ja neuvoston asetuksen (EY) N:o 1334/2008 liitteen I muuttamisesta siltä osin kuin on kyse aromiaineen furan-2(5H)-oni poistamisesta unionin luettelosta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa käytettävistä aromeista ja tietyistä ainesosista, joilla on aromaattisia ominaisuuksia, sekä neuvoston asetuksen (ETY) N:o 1601/91, asetusten (EY) N:o 2232/96 ja (EY) N:o 110/2008 sekä direktiivin 2000/13/EY muuttamisesta 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1334/2008 (1) ja erityisesti sen 11 artiklan 3 kohdan,

ottaa huomioon elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1331/2008 (2) ja erityisesti sen 7 artiklan 6 kohdan,

sekä katsoo seuraavaa:

(1) Asetuksen (EY) N:o 1334/2008 liitteessä I vahvistetaan unionissa elintarvikkeissa käytettäväksi hyväksyttyjen aromien ja raaka-aineiden luettelo ja niiden käyttöä koskevat edellytykset.

(2) Komission täytäntöönpanoasetuksella (EU) N:o 872/2012 (3) vahvistetaan aromiaineiden luettelo ja sisällytetään kyseinen luettelo asetuksen (EY) N:o 1334/2008 liitteessä I olevaan A osaan.

(3) Asetuksen (EY) N:o 1334/2008 liite I voidaan saattaa ajan tasalle asetuksen (EY) N:o 1331/2008 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai jäsenvaltion tai asianomaisen osapuolen toimittaman hakemuksen johdosta.

(4) Unionin luettelon A osa sisältää sekä arvioituja aromiaineita että arvioitavana olevia aromiaineita.

(5) Aromiaine furan-2(5H)-oni (FL-nro 10.066) sisältyy asetuksen (EY) N:o 1334/2008 liitteeseen I arvioitavana olevana aromiaineena, josta Euroopan elintarviketurvallisuusviranomainen, jäljempänä ’elintarviketurvallisuusviranomainen’, on pyytänyt tieteellisiä lisätietoja. Hakija on toimittanut kyseiset tiedot.

(6) Elintarviketurvallisuusviranomainen arvioi toimitetut tiedot ja totesi 11 päivänä joulukuuta 2018 antamassaan tieteellisessä lausunnossa (4), että furan-2(5H)-onin (FL-nro 10.066) genotoksisuus aiheuttaa huolta turvallisuuden kannalta, sillä aine on in vivo -kokeissa genotoksinen.

(7) Furan-2(5H)-onin (FL-nro 10.066) käyttö ei näin ollen täytä asetuksen (EY) N:o 1334/2008 4 artiklan a alakohdassa vahvistettuja aromien käyttöä koskevia yleisiä edellytyksiä. Sen vuoksi aine olisi viipymättä poistettava kyseisestä luettelosta ihmisten terveyden suojelemiseksi.

(8) Elintarviketurvallisuusviranomainen esittää lausunnossaan furan-2(5H)-onin (FL-nro 10.066) tunnistamista ja kuvaamista koskevia lisätietoja, jotka eivät tällä hetkellä sisälly asetuksen (EY) N:o 1334/2008 liitteessä I olevassa A osassa olevaan sitä koskevaan kohtaan. Jotta voidaan varmistaa selkeys ja varmuus aineen tunnistamisen osalta ja auttaa sidosryhmiä tunnistamaan tämä aine asianmukaisesti, on syytä huomata, että elintarviketurvallisuusviranomaisen lausunnossaan furan-2(5H)-onin (FL-nro 10.066) osalta esittämät tarkemmat tunnistetiedot ovat seuraavat: CAS-nro 497-23-4, JECFA-nro 2000 ja JECFA-nimi 4-hydroksi-2-buteenihapon gamma-laktoni.

(9) Koska aine aiheuttaa turvallisuusriskin, komission olisi käytettävä kiireellistä menettelyä furan-2(5H)-onin poistamiseksi unionin luettelosta. Sen vuoksi asetuksen (EY) N:o 1334/2008 liitteessä I olevaa A osaa olisi muutettava.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1334/2008 liitteessä I oleva A osa tämän asetuksen liitteen mukaisesti.

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä toukokuuta 2019. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 34.

(2) EUVL L 354, 31.12.2008, s. 1.

(3) Komission täytäntöönpanoasetus (EU) N:o 872/2012, annettu 1 päivänä lokakuuta 2012, Euroopan parlamentin ja neuvoston asetuksessa (EY) N:o 2232/96 säädetyn aromiaineiden luettelon hyväksymisestä, sen sisällyttämisestä Euroopan parlamentin ja neuvoston asetuksen (EY) N:o 1334/2008 liitteeseen I sekä komission asetuksen (EY) N:o 1565/2000 ja komission päätöksen 1999/217/EY kumoamisesta (EUVL L 267, 2.10.2012, s. 1).

(4) EFSAn elintarvikkeiden lisäaineita ja aromiaineita käsittelevä lautakunta. Scientific Opinion on Flavouring Group Evaluation 217 Revision 2 (FGE.217Rev2), consideration of genotoxicity potential for alpha, beta unsaturated ketones and precursors from chemical subgroup 4.1 of FGE.19: lactones; EFSA Journal 2019;17(1):5568.